**Výzva č. 1/2025**

**na podávanie projektov na realizáciu priorít na rok 2025 v územnej pôsobnosti ÚPSVaR Banská Štiavnica**

1. Vyhlasovateľ: **Úrad práce, sociálnych vecí a rodiny Banská Štiavnica**

Sídlo: A.T. Sytnianskeho 1180, 969 58 Banská Štiavnica

IČO: 30794536

DIČ: 2021777780

Zastúpený : Mgr. Viktória Majer

Bankové spojenie: Štátna pokladnica

Číslo účtu: SK1481800000007000532412

1. **Vymedzenie výzvy v rámci schválenej priority**

Zverejnenie výzvy na predkladanie projektu na zabezpečenie plnenia priority v oblasti sociálnoprávnej ochrany detí a sociálnej kurately (ďalej len SPOD a SK) je v súlade so zákonom č. 305/2005 Z.z. o sociálnoprávnej ochrane detí a sociálnej kuratele a o zmene a doplnení niektorých zákonov v znení neskorších predpisov, metodickým usmernením Ústredia práce, sociálnych vecí a rodiny Bratislava k postupu orgánov SPOD a SK v oblasti priorít, ako aj so schválenými prioritami pre územný obvod ÚPSVaR Banská Štiavnica na rok 2025

**Výzva je uverejnená na web stránke úradu:** [**http://www.upsvar.sk/bs**](http://www.upsvar.sk/bs)

1. **Predmet výzvy:**

Realizácia schválenej priority opatrení sociálnoprávnej ochrany detí a sociálnej kurately

***„Výchovný skupinový program alebo sociálny skupinový program pre deti s problémovým správaním alebo s poruchami správania, u ktorých sa vykonávajú opatrenia sociálnoprávnej ochrany detí a sociálnej kurately, vykonávaný ambulantnou formou, celodennou formou alebo pobytovou formou, za účasti rodičov alebo osôb, ktoré sa o dieťa osobne starajú“*** prostredníctvom akreditovaného subjektu.

***Cieľom*** je realizácia programov v zmysle schválenej priority, pričom tieto programy budú zamerané na identifikáciu a riešenie príčin vzniku problémových situácií u cieľovej skupiny,  tréning sociálnych a komunikačných zručností u detí s problémovým správaním a s poruchami správania so zreteľom na osobnostnú zložku a štruktúru sociálneho prostredia v ktorom maloleté deti žijú, poskytnutie alternatív trávenia voľného času s odporúčaním východísk pri ďalšej práci s dieťaťom a rodinou. Popri uvedených cieľoch by mali programy obsahovať aj aktivity spojené s predchádzaním prvého užitia drog. Pri pobytových programoch predpokladáme kombináciu dlhodobejšieho a krátkodobejších pobytov.

***Cieľová skupina*** je 15 detí s problémovým správaním a poruchami správania vo veku 8-15 rokov. Zapojenie rodičov alebo osôb, ktoré sa o maloleté deti osobne starajú sa predpokladá predovšetkým v ambulantných formách programu.

***Miesto výkonu opatrenia a časový rozsah poskytnutia predmetu výzvy*:** Prirodzené rodinné prostredie, náhradné rodinné prostredie, otvorené prostredie a prostredie utvorené a usporiadané na výkon opatrení v zmysle zákona č. 305/2005 Z.z. o sociálnoprávnej ochrane detí a sociálnej kuratele a o zmene a doplnení niektorých zákonov v rámci Banskobystrického kraja. **Predpokladaný časový rozsah výkonu opatrenia: marec 2025 – november 2025**

***Spôsob spolupráce a komunikácie medzi AS a úradom*:** Priebežné správy o priebehu realizácie projektu písomne poštou, alebo elektronicky. Po ukončení programu - záverečné, celkové písomné zhodnotenie.

***Spôsob vyhodnotenia úspešnosti/realizácie projektu*:** písomne

1. **Oprávnení žiadatelia:**

Fyzické osoby alebo právnické osoby, ktoré vykonávajú činnosť v zmysle zákona č. 305/2005 Z.z. o sociálnoprávnej ochrane detí a sociálnej kuratele a o zmene a doplnení niektorých zákonov v znení neskorších predpisov a ktorým bola udelená akreditácia Ministerstva práce, sociálnych vecí a rodiny SR na vybrané činnosti SPOD a SK – akreditované subjekty.

***Základné kritéria oprávnenosti***

* základné údaje o uchádzačovi, t.j. názov organizácie, jej sídlo, meno štatutárneho

 zástupcu, IČO, DIČ, bankové spojenie, kontaktné telefónne čísla, e-mailová adresa,

* komplexne vypracovaný projekt v zmysle predmetu výzvy, vrátane bližšieho popisu používaných metód, techník a postupov,
* cenovú kalkuláciu a rozpočet predkladaného projektu aj s DPH,
* udelenie akreditácie (platnej v čase realizácie priority až do jej ukončenia) udelenej Ministerstvom práce, sociálnych vecí a rodiny SR v súlade so zákonom č. 305/2005 Z.z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov, v rozsahu predmetu zákazky alebo jeho časti so zodpovedajúcim miestom výkonu opatrení v príslušnom územnom obvode ( kópia je postačujúca),
* čestné vyhlásenie uchádzača, že v čase podávania projektu nie je začaté konanie o zrušení akreditácie,
* čestné vyhlásenie, že si žiadateľ plní povinnosti týkajúce sa platby príspevkov poistenia a daňových odvodov
* čestné vyhlásenie, že si žiadateľ plní alebo splnil záväzky vyplývajúce z iných zmlúv financovaných vyhlasovateľom, či iných zmlúv financovaných z verejných zdrojov alebo štrukturálnych fondov (vlastné poznatky úradu a čestné vyhlásenie pri externých zdrojoch),
* ponuka musí byť vyhotovená v písomnej forme (2x originál), v slovenskom jazyku. Projekt podpisuje výlučne štatutárny zástupca predkladateľa – akreditovaného subjektu.

**Z okruhu posudzovaných projektov bude vylúčený projekt, ktorého predkladateľ neuviedol pravdivé údaje uvádzané v projekte, snažil sa o získanie dôverných údajov z procesu výberu projektu, resp. sa snaží ovplyvniť vo svoj prospech výberové konanie.**

1. **Dátum vyhlásenia výzvy a uzávierky prijímania projektov, spôsob doručenia**

Termín vyhlásenia výzvy: **3.2.2025**

**Posledným dňom na predkladanie projektov je 10. pracovný deň po zverejnení výzvy na webovej stránke vyhlasovateľa t.j. 17.2.2025**

Rozhodujúcim je dátum podania zásielky na pošte, projekty podané po termíne nebudú zaradené do výberu.

***Spôsob doručenia :***

poštou na adresu: **Úrad práce, sociálnych vecí a rodiny Banská Štiavnica, A.T. Sytnianskeho 1180, 969 58 Banská Štiavnica**, alebo osobne do podateľne úradu.

1. **Pokyny a ďalšie informácie k výzve**

 Dodatočné doplnenie projektov nie je možné. V prípade nekompletnosti, budú projekty automaticky

 vyradené.

 Pre výber projektu má vyhlasovateľ vypracovaný spôsob výberu projektu (interný predpis) – výberová komisia (štatút, rokovací poriadok, menovanie členov).

**Obálku je potrebné označiť** **heslom: VÝZVA č. 1/2025 – SPODaSK – NEOTVÁRAŤ!**

1. **Financovanie projektu**

Suma určená na výzvu/opatrenie je 12 000 EUR. Podmienky a spôsob poskytnutia finančných prostriedkov na realizáciu projektu budú bližšie uvedené v zmluve.

V prípade nevyčerpania finančných prostriedkov alokovaných na výzvu, môžu byť peniaze realokované.

1. **Kritéria na hodnotenie ponúk a spôsob vyhodnotenia:**

Kritériom hodnotenia ponúk je obsahová kvalita projektu a jeho zabezpečenie (t.j. navrhované metódy, techniky, postupy, plánované aktivity) so zohľadnením ceny predkladaného projektu pri danej kvalite.

***Spôsob vyhodnotenia:*** Výberová komisia zriadená na posudzovanie projektov predkladaných v zmysle ustanovenia § 73 ods.2 písm. e) bodu 15 zákona NR SR č. 305/2005 Z.z. o sociálnoprávnej ochrane detí a sociálnej kuratele a o zmene a doplnení niektorých zákonov v znení neskorších predpisov, vyhodnotí jednotlivé projekty podľa kritérií stanovených v uvedenej výzve. Vyhodnotenie projektov je neverejné.

Vyhlasovateľ výzvy pošle do 5 dní odo dňa vyhodnotenia projektov všetkým uchádzačom, ktorí predložili projekty v lehote na predkladanie ponúk, oznámenie o úspešnosti, resp. neúspešnosti predloženého projektu.

1. **Kontaktné údaje na vyhlasovateľa:**

Úrad práce, sociálnych vecí a rodiny Banská Štiavnica

A.T. Sytnianskeho 1180

969 58 Banská Štiavnica

Tel.: 045/2444500, e-mail: slavka.knoppova@upsvr.gov.sk

Kontaktná osoba: Mgr. Slavka Knoppová

 Mgr. Viktória Majer riaditeľka ÚPSVaR Banská Štiavnica